CELEX: 
Language: ro
Date: 2021-05-10 00:00:00
Title: REGULAMENTUL DELEGAT (UE) …/… AL COMISIEI de modificare a Regulamentului delegat (UE) 2019/856 în ceea ce privește procedurile de depunere a cererilor și de selecție în cadrul Fondului pentru inovare

EXPUNERE DE MOTIVE
            
            
               1.CONTEXTUL ACTULUI DELEGAT
            
            
               Fondul pentru inovare a fost instituit prin articolul 10a alineatul (8) din Directiva 2003/87/CE a Parlamentului European și a Consiliului din 13 octombrie 2003 de stabilire a unui sistem de comercializare a cotelor de emisie de gaze cu efect de seră în cadrul Uniunii și de modificare a Directivei 96/61/CE a Consiliului, pentru a sprijini inovarea în domeniul tehnologiilor și proceselor cu emisii scăzute de dioxid de carbon. Pe baza competențelor delegate care îi sunt conferite prin același articol, Comisia a adoptat, la 26 februarie 2019, Regulamentul delegat (UE) 2019/856 al Comisiei de completare a Directivei 2003/87/CE a Parlamentului European și a Consiliului în ceea ce privește funcționarea Fondului pentru inovare, care a inclus detalii privind procedura de depunere a cererilor și criteriile de selecție.
            
            
               În special, Regulamentul delegat (UE) 2019/856 a instituit o procedură de selecție în două etape pentru proiectele la scară largă. Comisia a putut să acumuleze deja experiență practică în ceea ce privește procedurile de selecție, întrucât prima cerere de propuneri pentru proiecte la scară largă, cu o procedură de selecție în două etape, a fost lansată în iulie 2020, iar prima cerere de proiecte la scară mică, cu o procedură de depunere a cererilor într-o singură etapă, a fost lansată în decembrie 2020. 
            
            
               Au fost primite peste 300 de cereri în cadrul primei cereri de proiecte la scară largă. În total, granturile solicitate se ridicau la peste 20 de miliarde EUR, pentru un volum disponibil de 1 miliard EUR. În urma unei analize mai aprofundate a cererilor, se constată existența unei rezerve foarte solide și diversificate de proiecte în domeniul tehnologiilor curate
                  1
               . Chiar dacă perioada de depunere a cererilor nu este încă închisă, prima cerere de proiecte la scară mică pare să suscite, de asemenea, un mare interes. 
            
            
               Deși evaluarea cererilor primite în urma primei cereri de proiecte la scară largă este încă în curs de desfășurare, este posibil ca un număr mare de proiecte mature și promițătoare să nu fie selectate din cauza bugetului limitat. Pentru a răspunde cererii actuale ridicate de sprijin din partea Fondului pentru inovare, Comisia ar trebui să dispună de flexibilitatea de a alege între o procedură de selecție în două etape și o procedură de selecție într-o singură etapă pentru cererea de proiecte la scară largă, așa cum se întâmplă deja în cazul cererii de proiecte la scară mică. O procedură de selecție într-o singură etapă va oferi o perioadă mult mai scurtă până la acordarea grantului și va permite un sprijin mai rapid pentru rezerva existentă de proiecte mature în domeniul tehnologiilor curate în contextul unei redresări verzi rapide. 
            
            
               Prin urmare, având în vedere numărul foarte mare de cereri care au fost primite în urma primei cereri de propuneri lansate în iulie 2020 și pentru a oferi un sprijin mai rapid proiectelor inovatoare în domeniul tehnologiilor curate, Regulamentul delegat (UE) 2019/856 ar trebui să fie modificat pentru a oferi Comisiei flexibilitatea de a decide cu privire la organizarea procedurii de depunere a cererilor și, în consecință, a procedurilor de selecție, fie în două etape, fie într-o singură etapă. 
            
            
               Decizia de a recurge la procedura de depunere a cererilor într-o singură etapă sau în două etape va fi luată de Comisie în consultare cu statele membre, de la caz la caz, în funcție de rezerva de proiecte promițătoare în domeniul tehnologiilor curate rezultată în urma cererilor de proiecte anterioare, pentru a răspunde cât mai bine cererii de pe piață.
            
            
               O modificare suplimentară se referă la asistența pentru dezvoltarea de proiecte, care poate fi acordată proiectelor cu o maturitate insuficientă, dar care au potențialul de a îndeplini toate criteriile de selecție dacă dezvoltarea lor este continuată. Propunerea clarifică faptul că această asistență poate fi furnizată și sub formă de asistență tehnică.
            
            
               2.CONSULTĂRI ÎNAINTEA ADOPTĂRII ACTULUI
            
            
               În conformitate cu punctul 4 din Înțelegerea comună privind actele delegate, anexată la Acordul interinstituțional privind o mai bună legiferare între Parlamentul European, Consiliu și Comisia Europeană
                  2
               , au fost efectuate consultări adecvate în cursul pregătirii prezentului regulament delegat. Un schimb de opinii pe această temă a avut loc în cadrul reuniunii Grupului de experți privind Fondul pentru inovare din 7 decembrie 2020. O consultare scrisă privind principiul modificării, care a avut loc între 23 decembrie 2020 și 15 ianuarie 2021, a arătat un sprijin puternic în favoarea sa (optsprezece răspunsuri favorabile, cinci răspunsuri nefavorabile). Experții din Grupul de experți privind Fondul pentru inovare au fost consultați ulterior în scris, în perioada 10-23 februarie 2021, cu privire la proiectul de text al prezentului regulament delegat, iar doi membri au prezentat observații scrise. 
            
            
               Documentele referitoare la consultare au fost transmise simultan Parlamentului European și Consiliului, în conformitate cu Înțelegerea comună privind actele delegate. 
            
            
               Observațiile exprimate de grupul de experți au fost luate în considerare la pregătirea regulamentului delegat.
            
            
               Proiectul de regulament delegat a fost publicat pe Portalul pentru o mai bună legiferare pentru o perioadă de formulare a observațiilor de patru săptămâni, din 17 martie până în 14 aprilie. În această perioadă, s-au primit reacții din partea a doi cetățeni, șapte întreprinderi și opt asociații de întreprinderi, organizații și firme de consultanță. Treisprezece răspunsuri au exprimat o opinie pozitivă cu privire la introducerea unei proceduri de selecție într-o singură etapă, două au exprimat o opinie negativă și două nu au exprimat nicio opinie cu privire la această chestiune. În general, părțile interesate au salutat perspectiva reducerii termenului dintre depunerea cererii și acordarea grantului, pe care modificarea o face posibilă. Unele reacții se refereau la organizarea cererilor de propuneri, cum ar fi conceperea cererilor astfel încât solicitanții să poată furniza toate informațiile necesare pentru prezentarea unei propuneri solide și de calitate și să li se ofere solicitanților un sprijin suficient. 
            
            
               Toate reacțiile primite cu privire la furnizarea de asistență pentru dezvoltarea de proiecte sub formă de asistență tehnică au fost pozitive.
            
            
               3.ELEMENTELE JURIDICE ALE ACTULUI DELEGAT
            
            
               Prezentul regulament delegat introduce modificări relevante ale Regulamentului delegat (UE) 2019/856 pentru a prevedea opțiunea unei proceduri de depunere a cererilor într-o singură etapă pentru proiectele la scară largă care urmează să fie finanțate din Fondul pentru inovare și pentru a clarifica formele sub care este furnizată asistența pentru dezvoltarea proiectelor. 
            
            
               Articolul 9 alineatul (2) litera (d) se modifică pentru a include elementele minime obligatorii în deciziile Comisiei de lansare a cererilor de propuneri compatibile cu o procedură de depunere a cererilor într-o singură etapă pentru proiectele la scară largă.
            
            
               Articolul 10 se modifică pentru a introduce posibilitatea de a aplica o procedură de selecție într-o singură etapă pentru proiectele la scară largă.
            
         
         
            
               Se introduce un nou articolul 12a, care descrie procedura de selecție a cererilor depuse în cadrul procesului de depunere a cererilor într-o singură etapă.
            
            
               Articolul 13 alineatul (2) se modifică pentru a include asistența tehnică în cadrul formelor de asistență pentru dezvoltarea de proiecte acordată în conformitate cu articolul 12 alineatul (2).
            
            
               Articolul 21 se modifică pentru a introduce consultarea statelor membre în ceea ce privește asistența pentru dezvoltarea de proiecte în cazul în care se aplică procedura de depunere a cererilor într-o singură etapă și pentru a extinde la procedura într-o singură etapă obligația de raportare a Comisiei către statele membre cu privire la punerea în aplicare a deciziilor de atribuire.
            
            
               REGULAMENTUL DELEGAT (UE) …/… AL COMISIEI
            
            
               din 10.5.2021
            
            
               de modificare a Regulamentului delegat (UE) 2019/856 în ceea ce privește procedurile de depunere a cererilor și de selecție în cadrul Fondului pentru inovare 
               
            
               COMISIA EUROPEANĂ,
            
            
               având în vedere Tratatul privind funcționarea Uniunii Europene,
            
            
               având în vedere Directiva 2003/87/CE a Parlamentului European și a Consiliului din 13 octombrie 2003 de stabilire a unui sistem de comercializare a cotelor de emisie de gaze cu efect de seră în cadrul Uniunii și de modificare a Directivei 96/61/CE a Consiliului
                  3
               , în special articolul 10a alineatul (8) al patrulea paragraf,
            
            
               întrucât:
            
            
               (1)Regulamentul delegat (UE) 2019/856 al Comisiei
                  4
                stabilește norme privind funcționarea Fondului pentru inovare. Acesta instituie o procedură de depunere a cererilor în două etape, care cuprinde o scrisoare de exprimare a interesului și o cerere completă. 
            
            
               (2)Deși procedura de depunere a cererilor în două etape are avantajul de a reduce sarcina administrativă pentru inițiatorii de proiecte în prima fază, aceasta mărește perioada dintre depunerea cererilor și acordarea de finanțare pentru proiectele câștigătoare. Experiența dobândită în urma primei cereri de propuneri, cu ocazia căreia s-a primit un număr mare de cereri în diferite stadii de maturitate a proiectelor, a demonstrat necesitatea de a reduce această perioadă pentru a permite furnizarea în timp util a sprijinului pentru proiectele mature. Reducerea acestei perioade ar fi, de asemenea, benefică în contextul redresării economice, în care investițiile în dezvoltarea tehnologiilor curate trebuie mobilizate rapid.
            
            
               (3)Prin urmare, este necesar să se prevadă o procedură de depunere a cererilor într-o singură etapă care să cuprindă cererea completă, fără faza de exprimare a interesului. Comisia ar trebui să poată alege între procedura de depunere a cererilor în două etape și procedura de depunere a cererilor într-o singură etapă, după caz, atunci când decide cu privire la lansarea cererilor de propuneri. 
            
            
               (4)Regulamentul delegat (UE) 2019/856 prevede acordarea de asistență pentru dezvoltarea de proiecte în cazul proiectelor care nu îndeplinesc criteriul de maturitate a proiectelor prevăzut la articolul 11 alineatul (1) litera (c) din regulamentul respectiv, dar care au potențialul de a îndeplini criteriul menționat. În conformitate cu articolul 13 alineatul (2) din Regulamentul delegat (UE) 2019/856, asistența respectivă poate lua numai forma unui grant. Pentru a facilita dezvoltarea în continuare a acestor proiecte, este necesar să se permită acordarea unei astfel de asistențe și sub formă de asistență tehnică. 
            
            
               (5)Prin urmare, Regulamentul delegat (UE) 2019/856 trebuie modificat în consecință, 
            
            
               ADOPTĂ PREZENTUL REGULAMENT:
            
            
               Articolul 1
            
            
               Modificări aduse Regulamentului delegat (UE) 2019/856
            
            
               Regulamentul delegat (UE) 2019/856 se modifică după cum urmează:
            
            
               (1)La articolul 9, alineatul (2) se modifică după cum urmează:
            
         
         
            
               (a)litera (d) se înlocuiește cu următorul text: 
            
            
               „(d) o descriere a procedurii de depunere a cererilor, specificând dacă se aplică o procedură într-o singură etapă sau în două etape, precum și o listă detaliată a informațiilor și a documentației care trebuie prezentate împreună cu cererea;”;
            
            
               (b)litera (f) se înlocuiește cu următorul text: 
            
            
               „(f) în cazul în care proiectele la scară mică fac obiectul unei proceduri simplificate de depunere a cererilor în conformitate cu articolul 10 alineatul (4) și al unei proceduri specifice de selecție în conformitate cu articolul 12b, normele privind respectivele proceduri specifice;”;
            
            
               (2)Articolul 10 se modifică după cum urmează:
            
            
               (a)alineatul (1) se înlocuiește cu următorul text:
            
            
               „(1) Organismul de execuție colectează cererile și organizează procedura de depunere a cererilor stabilită în conformitate cu articolul 9 alineatul (2) litera (d).”;
            
            
               (b)alineatele (2) și (3) se înlocuiesc cu următorul text:
            
            
               „(2) Procedura de depunere a cererilor în două etape constă în următoarele etape succesive:
            
            
               (a)etapa de exprimare a interesului;
            
            
               (b)etapa de depunere a cererii complete.
            
            
               În etapa de exprimare a interesului, inițiatorul proiectului prezintă o descriere a principalelor caracteristici ale proiectului în conformitate cu cerințele prevăzute în cererea de propuneri relevantă, inclusiv descrierea eficacității proiectului, a gradului de inovare și a gradului de maturitate, astfel cum se specifică la articolul 11 alineatul (1) literele (a), (b) și (c).
            
            
               În etapa de depunere a cererii complete, inițiatorul proiectului prezintă o descriere detaliată a proiectului și toate documentele justificative, inclusiv planul privind schimbul de cunoștințe.
            
            
               (3) În cazul în care se aplică procedura de depunere a cererilor într-o singură etapă, inițiatorul proiectului depune o cerere completă, astfel cum se prevede la alineatul (2) al treilea paragraf.”;
            
            
               (3)Articolul 12 se modifică după cum urmează: 
            
            
               (a)titlul articolului 12 se înlocuiește cu următorul text:
            
            
               „Procedura de selecție pentru procedura de depunere a cererilor în două etape”;
            
            
               (b)alineatul (6) se elimină;
            
            
               (4)Se introduc următoarele articole 12a și 12b:
            
            
               „Articolul 12a
            
         
         
            
               Procedura de selecție pentru procedura de depunere a cererilor într-o singură etapă
            
            
               (1) Pe baza cererilor primite, organismul de execuție evaluează, pentru fiecare proiect, eligibilitatea în conformitate cu articolul 10a alineatul (8) din Directiva 2003/87/CE. Organismul de execuție inițiază ulterior procesul de selectare a proiectelor eligibile în conformitate cu alineatele (2) și (3) ale acestui articol.
            
            
               (2) Pe baza cererilor primite, organismul de execuție întocmește o listă a proiectelor care îndeplinesc criteriile de selecție prevăzute la articolul 11 și inițiază procesul de evaluare și clasificare a proiectelor pe baza criteriilor de selecție prevăzute la articolul respectiv. În scopul evaluării respective, organismul de execuție compară proiectele în cauză cu proiectele din același sector, precum și cu proiectele din alte sectoare. La sfârșitul evaluării, organismul de execuție elaborează o listă de proiecte preselectate.
            
            
               (3) În cazul în care organismul de execuție concluzionează că un proiect îndeplinește criteriile de selecție prevăzute la articolul 11 alineatul (1) literele (a), (b), (d) și (e) și, după caz, criteriul de selecție stabilit în conformitate cu articolul 11 alineatul (2), dar nu îndeplinește criteriul prevăzut la articolul 11 alineatul (1) litera (c), organismul de execuție evaluează dacă proiectul are potențialul de a îndeplini criteriul de selecție respectiv în cazul în care este dezvoltat în continuare. În cazul în care proiectul are un astfel de potențial, organismul de execuție poate acorda proiectului în cauză asistență pentru dezvoltare sau, în cazul în care Comisia acordă asistență pentru dezvoltarea de proiecte, propune Comisiei să acorde proiectului asistență pentru dezvoltare.
            
            
               (4) Lista de proiecte preselectate menționată la alineatul (2) și, după caz, propunerea menționată la alineatul (3) se comunică Comisiei și include cel puțin următoarele:
            
            
               (a)
                     o confirmare a respectării criteriilor de eligibilitate și de selecție;
            
            
               (b)
                     detalii privind evaluarea și clasificarea proiectului;
            
            
               (c)
                     costurile totale ale proiectului și costurile relevante menționate la articolul 5, exprimate în EUR;
            
            
               (d)
                     cererea pentru valoarea totală a sprijinului solicitat din Fondul pentru inovare exprimată în EUR;
            
            
               (e)
                     cantitatea estimată de emisii de gaze cu efect de seră care urmează să fie evitată;
            
            
               (f)
                     cantitatea estimată de energie care urmează să fie produsă sau stocată;
            
            
               (g)
                     cantitatea estimată de CO2 care urmează să fie stocată;
            
            
               (h)
                     informații privind forma juridică a sprijinului din Fondul pentru inovare solicitat de inițiatorul proiectului.
            
            
               (5) Pe baza celor comunicate în temeiul alineatului (4) al prezentului articol, Comisia, după consultarea statelor membre în conformitate cu articolul 21 alineatul (2), adoptă decizia de acordare care specifică sprijinul acordat proiectelor selectate și, după caz, elaborează o listă de rezervă.
            
            
               Articolul 12b
            
            
               Procedura de selecție pentru proiectele la scară mică
            
            
               Prin derogare de la articolele 12 și 12a, proiectelor la scară mică li se poate aplica o procedură specifică de selecție.”;
            
            
               (5)La articolul 13, alineatul (2) se înlocuiește cu următorul text:
            
            
               „(2) Asistența pentru dezvoltarea de proiecte se acordă de către Comisie sau de către organismul de execuție în conformitate cu articolul 12 alineatul (2) sau 12a alineatul (3), sub formă de grant sau de asistență tehnică.”;
            
            
               (6)Articolul 21 se modifică după cum urmează:
            
         
         
            
               (a)la alineatul (2), litera (a) se înlocuiește cu următorul text:
            
            
               „(a) lista proiectelor preselectate, inclusiv lista de rezervă, precum și lista proiectelor propuse pentru a beneficia de asistență pentru dezvoltarea de proiecte în conformitate cu articolul 12 alineatul (2) al doilea paragraf sau cu articolul 12a alineatul (3), înainte de acordarea sprijinului;
            
            
               (b)alineatul (4) se înlocuiește cu următorul text:
            
            
               „(4) Comisia informează statele membre cu privire la progresele înregistrate în punerea în aplicare a prezentului regulament, în special cu privire la punerea în aplicare a deciziilor de acordare a sprijinului menționate la articolul 12 alineatul (5) sau la articolul 12a alineatul (5).”;
            
            
               (7)La articolul 27, alineatul (4) se înlocuiește cu următorul text:
            
            
               „(4) Inițiatorii de proiecte furnizează informații detaliate cu privire la acțiunile planificate în conformitate cu alineatele (1) și (2) ale acestui articol în cadrul planului privind schimbul de cunoștințe prezentat în conformitate cu articolul 10 alineatul (2) al treilea paragraf.”.
            
            
               Articolul 2
            
            
               Intrarea în vigoare
            
            
               Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptat la Bruxelles, 10.5.2021
            
            
               
                     Pentru Comisie,
               
               
                     Președinta
                     Ursula VON DER LEYEN
               
               
            
         
         
            
                  
                     (1)
                  
                        A se vedea raportul privind cererile: https://ec.europa.eu/clima/sites/clima/files/innovation-fund/large-scale_call_statistics_en.pdf
               
               
                  
                     (2)
                  
                        Acordul interinstituțional între Parlamentul European, Consiliul Uniunii Europene și Comisia Europeană privind o mai bună legiferare din 13 aprilie 2016 (JO L 123, 12.5.2016, p. 1).
               
               
                  
                     (3)
                  
                        JO L 275, 25.10.2003, p. 32.
               
               
                  
                     (4)
                  
                        Regulamentul delegat (UE) 2019/856 al Comisiei din 26 februarie 2019 de completare a Directivei 2003/87/CE a Parlamentului European și a Consiliului în ceea ce privește funcționarea Fondului pentru inovare (JO L 140, 28.5.2019, p. 6).